ငါ့ကိုလွယ် အမယ်ကြီးနှင့်

မေးခွန်း: “ငါ့ကိုလွယ် အမယ်ကြီးနှင့်” ကဗျာကို ဖတ်ရှုပြီးနောက် သင်၏စိတ်တွင် ဖြစ်ပေါ်လာသော ခံစားချက်ကို
သင့်စကားဖြင့် တင်ပြပါ။
အဖြေ: “ငါ့ကိုလွယ် အမယ်ကြီးနှင့်” ကဗျာသည် ညောင်ရမ်းခေတ်စာဆို တောင်တွင်းရှင်ငြိမ်းမယ် စပ်ဆိုခဲ့သော
ကဗျာတစ်ပုဒ်ဖြစ်သည်။ ဤကဗျာတွင် ညောင်ရမ်းခေတ်မိန်းကလေးတို့ကို မိဘတို့က မည်သို့စောင့်ရှောက်ပုံကို
ရေးဖွဲ့ထားပြီး ကျေးလက်ဓလေ့ယဉ်ကျေးမှုနှင့် ကျေးလက်နေမိန်းမပျိုလေးတစ်ယောက်၏ ချစ်ခြင်းမေတ္တာကို တွေ့ရ
သည်။ စိတ်ကူးယဉ်အတွေးလေးများနှင့် ရသမြောက်စွာ ရေးဖွဲ့ထားပါသည်။
ရှေးခေတ်အခါက ကျေးလက်သဘာဝယဉ်ကျေးမှုကို ဖော်ပြနေသော ကဗျာတစ်ပုဒ်ဟု ဆိုနိုင်ပါသည်။
အချိန်တန် အရွယ်ရောက်ပြီဖြစ်သော သမီးမိန်းကလေးရှင် မိဘတို့သည် မိမိတို့၏သမီးပျိုလေးအား ဂရုတစိုက်
စောင့်ရှောက်ကြသည်။ ချုပ်ခြယ်တတ်ကြသည်။ အမျိုးမျိုးတွေးကာ စိတ်မချဖြစ်တတ်ကြသည်မှာ သဘာဝပင်
ဖြစ်သည်။ သားသမီးတို့မှာလည်း အချိန်တန်အရွယ်ရောက်လာလျှင် မိဘတို့တားမြစ်သည့်ကြားထဲမှပင် အချစ်ရေးရာ
ကို စိတ်ကူးယဉ်ကြသည်မှာလည်း သဘာဝပင်ဖြစ်ကြောင်း ဤကဗျာ၌ တွေ့ရပါသည်။
လူကြီးမိဘတို့က မိမိတို့၏သမီးလေးအား စိတ်မချဖြစ်ကာ အတားအဆီးမျိုးစုံတို့ဖြင့် ဝန်းရံစောင့်ရှောက်
ထားပုံကို အိမ်လေးထောင့်မှာ ဆူးတွေးကြောင်း၊ လှေကားခုံမှာ ဂဠုန်စောင့်ထားကြောင်း၊ လှေကားဦးမှာ ဘီလူး
စောင့်ထားကြောင်း၊ လှေကားအောက်ခြေမှာ ဆူးတွေကြဲထားကြောင်း၊ အိမ်တိုင်တိုင်း၏ အောက်ခြေမှာ နွားရိုင်းတွေ
ချည်ထားကြောင်း၊ ထရံတွေကြားမှာလည်း ဓားတွေထောင်ထားကြောင်း၊ အိမ်ကြမ်းကြားမှာ အပ်သွားတွေစီထား
ကြောင်း၊ အိမ်အမိုးခေါင်တိုင်မှာ လှံများစိုက်ထောင်ထားကြောင်း၊ ဤသို့အတားအဆီး အကာအရံ အစောင့်အကြပ်တို့
ထားသည့်အကြားမှ ချစ်သူနှင့်တွေ့ရန် တွေးကြံမိသည်။ နေရာစုံထောင့်စုံမှ ကြပ်မတ်ထားသဖြင့် ချစ်သူမောင်မှာလည်း
မိမိကိုလာတွေ့ရန် လမ်းမမြင်၊ မိမိမှာလည်း ချစ်သူကိုတွေ့ရန် အိမ်ပေါ်မှဆင်းရန် လမ်းမမြင်ဖြစ်နေရှာပေသည်။
ကြွက်ကဲ့အယောင်၊ ကြောင်ရဲ့အလား ကြွက်နှင့် ကြောင်ကဲ့သို့ ထုပ်နှင့်လျောက်ကို ထိုးဖောက်သွားက
ရနိုင် မည်ဖြစ်ကြောင်း စဉ်းစားတွေးကြံကာ ထိုးဖောက်သွားကြည့်လေသော် ထုပ်တိုင်ငယ်မှာ ပိုးတွေထိုးနေသဖြင့်
ထုပ်သားမခိုင်၍ ကျိုးကျသွားလေတော့သည်။ အသံကြားသဖြင့် သူခိုးသူခိုးဟုအော်ကာ မီးထွန်းကြပြီး ဝိုင်းကြဝန်းကြ
သောအခါ ချစ်သူမှာ အိမ်ပေါ်မှခုန်ချဆင်းပြေးသွားကာ လမ်းဆုံတောင် ရောက်ပါ့လေမလားဟု စိုးရိမ်စိတ်ဖြစ်ပေါ်လာ




ပါတော့သည်။ သို့နှင့် ညီမအထွေးလေးကို သွား၍ပြေးကြည့်ပေးရန် စေခိုင်းလိုက်သောအခါ ညီမထွေးလေးက
“အမယ် မမ ကျွန်မခဲအိုကို မြင်ခဲ့ပါတယ်၊ ရွာလယ်ခေါင်က ခုတင်ကြီးပေါ်မှာ စောင်းတီးနေပါတယ်” ဟူ၍
ဖြေကြားလိုက်ပေသည်။
ဤကဗျာကား သမီးအပေါ် အစိုးရိမ်လွန်သော မိဘတို့၏စိုးရိမ်မှုကို တင်စားမှုများဖြင့် ဖော်ပြထားသည်။
ဒွေးတော် မိကြီး ဘကြီး၊ ဘထွေး၊ အဒေါ်၊ အဖတို့၏ ကွပ်ကဲစောင့်ရှောက်မှု၊ အချုပ်အချယ်များမှုတို့ကြားမှ နေခဲ့ရ
ကြောင်းကို အိမ်အတွင်းအပြင်တို့၌ ဂဠုန်၊ ဘီလူး၊ ဆူး၊ ဓား၊ လှံ၊ အပ်တို့ဖြင့် တင်စားကာ ချစ်သူလည်း အိမ်အတွင်း
သို့ ဝင်လို့မရ။ မိမိမှာလည်း ချစ်သူနှင့်တွေ့ရန် ထွက်ခွင့်မရဖြစ်နေကြောင်းကို စိတ်ကူးယဉ်အတွေးလေးဖြင့် တကယ့်
လက်တွေ့ဆန်ဆန် ရေးဖွဲ့ထားသဖြင့် မိန်းမပျိုလေး၏ စိတ်ကူးယဉ်အတွေးလေးကို နှစ်သက်သဘောကျမိပါသည်။
မိဘဆွေမျိုးများ၏ တင်းကျပ်သောစောင့်ရှောက်မှုတို့အကြားမှ ချစ်သူနှစ်ဦးတွေ့ဆုံရန် ကြိုးစားခြင်းသည်
အချစ်နှင့်ပတ်သက်၍ ရဲဝံ့စွန့်စားစိတ် အတွေးလေးကိုလည်း နှစ်သက်မိပါသည်။ ထုပ်နှင့်လျောက်ကို ထိုးဖောက်
ပြေးလွှားသွားတတ်သည့် ကြွက်နှင့်ကြောင်ကို သတိရမိကာ မိမိတို့နှစ်ဦးမှာလည်း ကြွက်နှင့်ကြောင်ကဲ့သို့ အစောင့်
အကြပ်တွေမရှိသည့် ထုပ်နှင့်လျောက်က ထိုးဖောက်ဝင်ရန် စိတ်ကူးယဉ်လိုက်မိပါသည်။ သို့သော် မိမိ၏အိမ်တိုင်
ထုပ်တန်းမှာ ပိုးထိုးထိုးနေသဖြင့် ထုပ်တန်းအလယ်မှ ဖောင်းကန်ကျိုးကျသွားသဖြင့် မီးထွန်းကြည့်ကြ၊ ဝိုင်းကြဝန်းကြ
သဖြင့် ချစ်သူမှာ အိမ်ပေါ်မှ အမြန်ခုန်ချဆင်းပြေးရကြောင်း စိတ်ကူးယဉ်လိုက်မိရာ မိမိ၏စိတ်ကူးယဉ်ဇာတ်လမ်း
ဆင်ကွက်မှာ အလွန်ထိမိသွားသဖြင့် တကယ်များဖြစ်လေမလားအထင်နှင့် ချစ်သူကိုပြေးမြင်ကာ စိတ်ပူသွားမိပေ
သည်။ ငယ်ရွယ်သူသဘာဝ၊ စိတ်ကူးယဉ်တတ်သူတို့၏ သဘာဝအရ အချစ်ရေးအချစ်ရာနှင့် ပတ်သက်လာလျှင်
စိတ်ကူးယဉ်တတ်ကြောင်း၊ လူငယ်သဘာဝနှင့်ယှဉ်ကာ နှစ်သက်မိပါသည်။
ချစ်သူမိန်းကလေး၏ စိတ်ကူးယဉ်အတွေးလေးမှာ ကြံကြံဖန်ဖန် တွေးမိလိုက်ပြီး မိမိကိုယ်တိုင် စိတ်ပူသွား
ကာ ညီမထွေးလေးကို ပြေးကြည့်ခိုင်းရာ မိမိ၏အတွေးပူလောင်မှုတို့မှ ရွာလယ်ခေါင်ခုတင်ကြီးပေါ်မှာ အေးအေး
ဆေးဆေး စောင်းတီးနေသောချစ်သူ၏ အေးဆေးတည်ငြိမ်မှုဖြင့် မိမိ၏ချစ်သောကကို ပြေပျောက်သွားစေပါသည်။
အချစ်ရေးနှင့်ပတ်သက်လာလျှင် သတ္တိရှိမှု၊ စွန့်စားတတ်မှု စသည့်အားမာန်တို့ရှိကြကြောင်း ချစ်သူတို့၏ သဘာဝနှင့်
စိုးရိမ်လွန်ကဲတတ်သော လူကြီးမိဘတို့၏သဘာဝတို့ကို ပေါ်လွင်အောင် သရုပ်ဖော်ထားသော ကဗျာတစ်ပုဒ်ဖြစ်ပါ
သည်။
ညောင်ရမ်းခေတ်ကာလက သမီးမိန်းကလေးများကို မိဘဆွေမျိုးများက ဝိုင်းဝန်းစောင့်ရှောက်ကြသော မြန်မာ့
လူနေမှုဓလေ့နှင့် ကျေးလက်ယဉ်ကျေးမှုတို့ကို နှစ်သက်မြတ်နိုးမိပါသည်။ အချစ်ရေးရာနှင့်ပတ်သက်၍ လူငယ်တို့၏
သဘာဝ ချစ်သူတို့၏ သဘာဝကိုလည်း နှစ်သက်ကြည်နူးမိစေပါသည်။